b'\n_START_ARTICLE_\nGiuseppe Torelli\n_START_SECTION_\nLiv\n_START_PARAGRAPH_\nGiuseppe Torelli ble f\xc3\xb8dt inn i en kunstnerfamilie; broren Felice \xe2\x80\x93 en maler med moderat ry \xe2\x80\x93 var en av Accademia Clementinas grunnleggere._NEWLINE_Torelli studerte musikk i Bologna, sannsynligvis i milj\xc3\xb8et rundt San Petronio-katedralens orkester, og han studerte komposisjon hos  Giacomo Antonio Perti. 26 \xc3\xa5r gammel ble han etter en grundig opptakspr\xc3\xb8ve medlem av det vel ansette Accademia Filarmonica di Bologna. Fra 1686 var han bratsjist i San Petronios orkester, og i 1698 ble han kapellmester (maestro di concerto) ved hoffet til markgreven av Ansbach, George Frederick II. I 1699 og 1700 virket Torelli i Wien, og fra 1701 og fram til sin d\xc3\xb8d bodde han igjen i Bologna, n\xc3\xa5 som fiolinist i det gjenoppst\xc3\xa5tte cappella musicale ved San Petronio som ble ledet av Torellis tidligere l\xc3\xa6rer, Perti. _NEWLINE_Giuseppe Torelli d\xc3\xb8de i Bologna i 1709.\n_START_SECTION_\nVirke\n_START_PARAGRAPH_\nTorelli fikk stor betydning for utviklingen av musikkformen concerto grosso, og han innf\xc3\xb8rte solokonsertens m\xc3\xb8nstergyldige tresatsige form (hurtig \xe2\x80\x93 langsom \xe2\x80\x93 hurtig). Han publiserte syv opusnummer med tilsammen i alt 84 kjente verk. _NEWLINE_Med operaarien som forbilde f\xc3\xb8yde han rundt \xc3\xa5r 1700 en fiolinsolist til orkesteret. I samtiden ble dette regnet som en banebrytende nyskapning sammenlignet med concertinoen, dvs. concerto grossoens solistgruppe.  Torelli skrev framfor alt sonater, concerti grossi og solokonserter.  Manuskriptene hans oppbevares i San Petronios arkiver. _NEWLINE_Den mest framst\xc3\xa5ende av Torellis elever var Francesco Manfredini.'